སྤྱི་ལོ་༡༩༦༡ཟླ་བ་༤ཚེས་༡༢ཉིན་ཨུ་རུ་སུའི་གནམ་རིག་པ་སྐུ་ཞབས་ཡོ་རི་གྷ་གན་ལགས་འཕུར་གྲུའི་ནང་གོ་ལར་བསྐོར་བ་བྱེད་མཁན་གྱི་སྐྱེ་བོ་ཐོག་མ་དེ་ཆགས།སྒྲིག་འཛུགས་འདིའི་འཕེལ་རིམ་ཁྲོད་ལས་གཞི་ཤིན་ཏུ་མང་པོ་འགོ་འཛུགས་བྱས་ཡོད།ལས་གཞི་དེ་དག་རེ་རེའི་རིང་མཁའ་གྲུ་བཅུ་ཕྲག་ཁ་ཤས་མཁའ་དབྱིངས་སུ་བརྟག་དཔྱད་དང་ཉམས་ཞིབ་ཆེད་ཕྱིར་གཏོང་བྱས་ཡོད།སྤྱི་ལོ་༡༩༦༢ཟླ་༢ཚེས་༢༠ཉིན་མེ་ཤུགས་འཕུར་གྲུ་མར་ཁུ་རི་ཞེས་པའི་ནང་གནམ་རིག་པ་ཇོན་གྷེ་ལེན་གྱིས་ང་ཚོའི་གོ་ལར་སྐོར་བ་ཐེངས་གསུམ་བྱས་ཡོད།སྤྱི་ལོ་༡༩༦༣ལོར་དངུལ་ཆུ་འཕུར་གྲུའི་ལས་གཞི་འཇུག་སྒྲིལ་བ་དང་ཇེམིནའི་ལས་གཞི་འགོ་ཚུགས།དེ་རྗེས་སྤྱི་ལོ་༡༩༦༧ལོར་ཇི་མི་ནའི་ལས་གཞི་མཇུག་སྒྲིལ་བ་དང་ཨེ་པོ་ལོ་ལས་གཞི་འགོ་ཚུགས།ལས་གཞི་འདིའི་དམིགས་ཡུལ་ནི་དེ་སྔོན་སྲིད་འཛིན་ཀེ་ནེ་ཊི་ལགས་ཀྱི་དགོངས་གཞི་སྟེ་ཨ་རིའི་གནམ་རིག་པ་ཞིག་བཅུ་ཕྲག་དེའི་ནང་ཟླ་བའི་སྟེང་སླེབས་ཐུབ་པ་བྱེད་རྒྱུ་དེ་ཡིན།ལས་གཞི་འདི་ནི་ཨ་རིའི་གཞུང་དམངས་གཉིས་ཀའི་ཡིད་ལ་བརྣག་པའི་འདོད་དོན་ཞིག་ཡིན་པ་དང་འདིའི་འགྲོ་གྲོན་ཨ་སྒོར་ཐེར་འབུམ་༢༥ཆེད་ཨ་རིའི་ཧུར་བརྩོན་ཅན་གྱི་མི་དམངས་ནས་བདུན་རེར་ཨ་སྒོར་རེ་ཁྲལ་བསྡུ་བྱེད་དགོས་བྱུང་ཡོད།འོན་ཀྱང་དེར་མི་དམངས་ཀྱི་ངོ་རྒོལ་གང་ཡང་བྱས་མེད་པ་མ་ཟད་ལས་གཞི་འདི་ནི་ཨ་རིའི་གཞུང་དམངས་གཉིས་ཀྱི་ངོས་ནས་ཁ་གཏད་རྒྱལ་ཁབ་ཚོར་རྒྱུ་ངོམས་དང་དཔུང་ངོམས་བྱེད་པའི་གལ་ཆེའི་དོན་གནད་ཞིག་ལ་འཛིན་གྱི་ཡོད།སྤྱི་ལོ་༡༩༦༩ཟླ་བ་ལྔ་པའི་ནང་ཨེ་པོ་ལོ་བཅུ་བ་ཟླ་བའི་ངོས་སུ་མཐོ་ཚད་མི་ཊར་༡༥༢༤༠ཐོག་འཕུར་ལྡིང་གི་བལྟ་སྐོར་ཚོད་ལྟ་བྱས་ཡོད་པ་དང༌།སྤྱི་ལོ་༡༩༦༩ཟླ་༧ཚེས་༣༠ཉིན་ཨེ་པོ་ལོ་བཅུ་གཅིག་པ་དེ་བཞིན་ཟླ་བའི་ཐོག་བདེ་བླག་ངང་བབ་ཐུབ་པ་བྱུང་བ་དང་འཕུར་གྲུ་དེའི་ནང་ཡོད་པའི་གནམ་རིག་པ་གསུམ་ལས་སྐུ་ཞབས་ནིལ་ཨམ་སི་ཏྲོང་ཉིད་ཟླ་བའི་ཐོག་གོམ་བགྲོད་བྱེད་མཁན་སྐྱེ་བོ་ཐོག་མ་ཆགས་པ་རེད།ཁོང་ཟླ་བའི་སྟེང་འབྱོར་བ་དང་གསུངས་དོན།འདི་ནི་མི་ཞིག་གི་གོམ་པ་ཆུང་ངུ་ཞིག་དང་འགྲོ་བ་མི་རིགས་ཀྱི་མདུན་བསྐྱོད་ཆེན་པོ་ཞིག་ཡིན་ཞེས་དང།ཁོང་ཚོ་སྐབས་དེར་ཟླ་བའི་ཐོག་དུས་ཡུན་སྐར་མ་༡༥༡བསྡད་པ་དང་དེ་ནས་ས་རྡོ་ཀི་ལོ་༢༡བསྡུ་རུབ་བྱས།འཛམ་གླིང་ལ་ཕྱིར་ལོག་བྱས་མ་ཐག་མི་ཚོགས་གཞན་དང་འབྲེལ་མེད་ལོགས་སུ་ཟུར་འཇོག་བྱས་པ་མ་ཟད་ཁོང་ཚོས་འཁྱེར་ཡོང་བའི་ས་རྡོ་དེ་དག་ཀྱང་སྐམ་སེལ་བྱས་པ་དང་གློག་འོག་འཇུག་པ་སོགས་གཙང་བཟོ་འདོད་བློ་ཁེངས་པ་བྱས་ཡོད།དེ་ལྟར་བྱེད་དགོས་དོན་ནི་གལ་ཏེ་ཁོང་ཚོས་ཟླ་བའི་གྲོང་ཁྱེར་ནས་ནད་འབུ་འདྲ་མིན་མཉམ་དུ་འཁྱེར་ཡོད་ཚེ་དེ་དག་གཙང་བསལ་བྱེད་ཆེད་ཡིན།ཁོང་ཚོས་ཁྱེར་ཡོང་བའི་ཟླ་བའི་སྟེང་གི་ས་རྡོ་དེ་དག་ཕྱིར་འཁོར་མཚམས་ཚན་རིག་གི་བརྟག་དཔྱད་ཁང་འདྲ་མིན་ནང་ས་ཁམས་ཉམས་ཞིབ་པ་༡༣༠ལྷག་གིས་དཔྱད་པ་བྱས་ཡོད་པ་དང༌།སྐབས་དེར་ཟླ་བའི་བྲག་རྡོའི་ལོ་ཚད་དང་དེར་ཡོད་རྩ་རྫས་ཀྱི་གྲངས་འབོར་ཐད་ལ་དོགས་འདྲི་དང་ཚོད་དཔག་མང་དག་ཅིག་བྱེད་བཞིན་ཡོད་ནའང་རྗེས་སོར་བརྟག་དཔྱད་ཀྱི་ལས་དོན་ལེགས་གྲུབ་བྱུང་སྐབས་ཟླ་བར་ཡོད་པའི་བྲག་རྡོ་དེ་དག་ཀྱང་ང་ཚོའི་འཛམ་གླིང་ཐོག་ཡོད་པའི་བྲག་རྡོ་རྙིང་ཤོས་དེ་དག་བཞིན་ལོ་ངོ་ཐེར་འབུམ་༣་༧ཙམ་གྱི་སྔོན་དུ་བྱུང་བ་རྙེད་ཡོད།སྤྱི་ལོ་༡༩༧༢ཟླ་༡༢པའི་ནང་ཨེ་པོ་ལོ་ལས་གཞིའི་མཐའ་མའི་འཕུར་གྲུ་དེ་བཏང་ཡོད་པ་དང་དེ་ནས་བཟུང་ལས་གཞི་དེ་མཇུག་བསྒྲིལ་བ་རེད།